KOILLIS-LAPIN KIHLAKUNNANVIRASTON
SYYTTÄJÄOSASTO
				14.04.2005

Oikeusministeriö

PL 25

00023  VALTIONEUVOSTO

Viite: lausuntopyyntö 2.3.2005, 5/66/2004

LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN VÄLIMIETINNÖSTÄ

	Ihmisten on saatava yhteiskunnan tuottamat palvelut myös harvaan asutuilla pitkien välimatkojen seuduilla. Rikosasioissa ihmisiä ei voida velvoittaa hakemaan oikeutta mahdottomien matkojen takaa. Nykytilanteessakin on ollut havaittavissa matkojen ylivoimaisuus joillekin kansalaisille.

	Alueemme jatkuvasti kasvavan matkailuelinkeinon ansiosta Koillis-Lapin todellinen väkimäärä on huomattavasti suurempi, mitä asukasluvut osoittavat. Sallaan avattu Suomen, Venäjän ja EU:n välinen ulkoraja-asema lisääntyvän liikenteen muodossa luo alueellemme oman erikoisleimansa. Osittain tästä syystä rajavartiolaitos on saanut ja tulee saamaan lisää poliisivaltuuksia.

	Alueen juttukannassa on omat erityispiirteensä: metsästysrikokset, poronhoitoasiat sekä muut luontoon liittyvät rikokset ja pitkään valtakunnan-
	rajaan liittyvät rikokset muiden ohella. Nämä vaativat kaikilta viranomaissektoreilta oman erityisasiantuntemuksensa. Alueen poliisi, tulli sekä rajavartiolaitos ovat suuntautuneet tutkinnassaan näille alueille aivan eri lailla kuin suurissa taajamissa. Esitutkintayhteistyö poliisin kanssa edellyttää syyttäjäyksikön toimimista samalla paikkakunnalla poliisin kanssa.

	Syyttäjälaitoksen tehtäviin eivät Lapissakaan voi kuulua muut kuin varsinaiset syyttäjän tehtävät. Tästä ei tule hyväksyä poikkeamia missään päin Suomea. Kittilän ja Käsivarren syyteasiat ovat juttukanta huomioiden järkevintä hoitaa puoliksi Koillis-Lapin ja Sodankylän syyttäjäyksiköistä käsin.

	Yhteistyötä on Lapissa yt-alueen (täysin riittävä järjestelmä) puitteissa tehty jatkuvasti sairaus- ja muissa sijaistamisasioissa. Pitkät välimatkat syövät suurten yksikköjen hyödyt Lapissa. Aika menisi auton ratissa istumiseen. 30 syyttäjäyksikön järjestelmää ei puolla mikään seikka ja 18 yksikön järjestelmäkin on Lappiin soveltumaton. Alueen laajuuden vuoksi yksiköitä yhdistämällä todellisuudessa menetetään alueen hallinta. Lapissa organisaatiorakenteen uudistaminen ei keventäisi hallintoa eikä vapauttaisi resursseja varsinaisiin syyttäjäntehtäviin. Lapin syyttäjäyksiköt tulee Kittilää ja Käsivartta lukuunottamatta säilyttää nykyisellään.

	Matti Loponen
	johtava kihlakunnansyyttäjä